Godišnjica zemljotresa na Haitiju
Milioni ljudi na Haitiju su, godinu nakon razornog zemljotresa, i dalje bez krova nad glavom
Kako se procenjuje, samo pet odsto ruševina u glavnom gradu je rasčišćeno i mnoge ulice su još zakrčene otpadom. U kampovima u i oko Port-o-Prensa živi više od milion ljudi. 33-godišnji Žak Pjer živi u šatoru već godinu dana. Nezaposlen je i preživljava zahvaljujući pomoći humanitarnih organizacija i velikodušnosti svojih suseda. Kampovi su takodje sve opasniji, posebno za žene. Grupa za zaštitu ljudskih prava "Amnesti internešenl" navodi da su nasilje nad ženama i seksualni napadi u porastu. 20-godišnja Manuela Loron kaže da su pre par noći tri naoružana mladića pokušali da je napadnu. Susedi su čuli buku i oterali ih. Da beda bude još veća, epidemija kolere usmrtila je oko tri i po hiljade ljudi. Jedina svetla tačka je oprezni optimizam funkcionera da epidemija postepeno jenjava. Dr. Karin Nordstrand leči pacijente obolele od kolere u objektu organizacije "Lekari bez granica" u Port-o-Prensu. Medjutim, svakodnevni ulični protesti su znak rastućeg nezadovoljstva. Stanovnici optužuju predsednika da je izmanipulisao novembarske, još uvek nerešene predsedničke izbore. Evans Pol, bivši gradonačelnik glavnog grada i opozicioni lider, okrivljuje Prevalovu vladu i politički proces za nedostatak napretka. Drugi ukazuju da situacija nije tako jednostavna. Metju Kokrejn, službenik Medjunarodnog komiteta crvenog krsta, radi na izgradnji 360 tranzitnih skloništa u Port-o-Prensu. Kokrejn ističe da je vlada teško pogođena zemljotresom. Neki službenici su poginuli, kancelarije su uništene, dokumenta izgubljena. On ukazuje da je sada veoma teško dobiti i običan zemljoposednički list. Slični logistički problemi usporavaju nastojanja na izgradnji. Kokrejn dodaje da bi otvoreni politički proces ubrzao izgradnju u zemlji. Medjutim, Haiti je suočen sa dugim periodom političke neizvesnosti. Izborni savet je nagovestio da će odložiti drugi rkrug predsedničkih izbora dok Organizacija američkih država ne sprovede istragu o navodnim prevarama u prvom. Takodje postoji pritisak da se sprovedeni izbori ponište, da bi se sproveli novi.